alexandrainst/scandi-wiki huggingface dataset:
Rolf Barmen

Rolf Jørgen Barmen (født 26. desember 1964) er en norsk siviløkonom, tidligere fotballspiller og alpinttrener, som siden 2018 er konsernsjef i Elmera Group ASA, tidligere Fjordkraft Holding ASA.

Utdannelse og karriere i næringslivet 
Rolf Barmen er utdannet siviløkonom fra Norges Handelshøyskole i 1990. Han har blant annet arbeidet som driftssjef ved IKEA Bergen, regiondirektør i Telenor Telehuset og som administrerende direktør i Telering. Fra 2008 til 2011 var han administrerende direktør for mobiloperatøren Chess Communication, og fra 2011 til 2013 administrende direktør i NextGenTel.. I februar 2013 tiltrådte han som administrerende direktør i Fjordkraft. Fra børsnoteringen i 2018 er han konsernsjef i Fjordkraft Holding ASA. Konsernet endret i mai 2022 navn til Elmera Group ASA.

Fotball og alpint 
Han var tilknyttet Fyllingen Fotball i klubbens storhetstid og spilte totalt over 300 A-kamper i tidsrommet 1983-1997, herunder 50 kamper i elitedivisjonen (1990, 1991 og 1993). Han var assistentrener og spillende assistentrener i klubben i 1995-1997. 

Rolf Barmen var alpintrener både i Hordaland og nasjonalt på 1980-tallet med en rekke treneroppdrag både for Bergens Skilag, Hordaland Skikrets og Norges Skiforbund. 
I februar 2014 ble Rolf Barmen valgt til styreleder i Sportsklubben Brann og trakk seg i januar 2015.

Personlig 
Rolf Barmen er gift med Charlotte Christine Eriksen Barmen og har fire barn. Han er far til fotballspilleren Kristoffer Barmen, Andreas Barmen, Helene Christine Barmen og Victoria Christine Barmen.

Referanser

Eksterne lenker 
 
 Ledelse NextGentel

Norske næringslivsledere
Norske siviløkonomer
Norske fotballspillere
Norske alpintrenere
Norske fotballtrenere
Personer fra Bergen kommune
Lisa Kristoffersen

Lisa Kristoffersen (født 13. april 1833, død 27. januar 1924), kalt «Dyre-Lisa», «Bikkje-Lisa» og «Kristianias våkne samvittighet», var en av Kristianias originaler som påtok seg oppgaven som dyrenes beskytter i byen.

Hun var født på Sagene og giftet seg ung. Hun og mannen flyttet til USA, hvor de ble i nærmere 25 år. I Chicago hvor de bodde, engasjerte hun seg for dyrenes ve og vel ved siden av å drive sitt eget vaskeri og strykeri.

Tilbake i Kristiania sto hun på torget og solgte frukt, bær og blomster. Lisa måtte livnære seg og mannen, som var syk og uten arbeid.
Lisa tok gjerne oppstilling ved foten av Youngsbakken, Norabakken og Smithebakken, som var steder hvor hestene strevde med tunge lass og derfor kunne være utsatt for kjørekarenes vrede. Det samlet seg gjerne folkemengder der hvor hun var på ferde med sitt rutete sjal og paraply.

Hun nøt stor respekt og var fryktet blant kjørekarer og andre som ikke behandlet dyrene med pietet. Dersom en kjørekar ikke lystret henne, fikk han kjenne knortekjeppen på ryggen. Hjalp ikke dette blåste hun i politifløyten og overlot vedkommende til en politikonstabel.

I 1907 stiftet hun sammen med venner en av de tidligste foreningene for dyrebeskyttelse i Kristiania (Foreningen mot mishandling av dyr (1859) som senere ble til Dyrebeskyttelsen, og Norske Kvinners Dyrebeskyttelse i Kristiania (1893) var tidligere ute. Hun tjenestegjorde som inspektør i foreningen. 
Lisa Kristoffersen er blitt hedret etter sin død som dyrebeskyttelsens pioner. I 1934 fikk hun en plass på Bjølsen oppkalt etter seg, Lisa Kristoffersens plass.  Hun ble tildelt Kongens fortjenstmedalje i sølv i 1921.

Stiftelsen Lisa Kristoffersens Minde 
En stiftelse ble i 1989 opprettet i hennes minne, som har som oppgave å "yte støtte til aktivt dyrevernarbeide". Stiftelsen deler ut legater til dyrevernere og organisasjoner som jobber med dyrevern, og er forvaltes av Dyrebeskyttelsen Norge.

Referanser

Kilder 
 Sanstøl, Jorunn: Jeg er Lisa Kristoffersen! i Byminner nr.4-2009, s.42-44
 Nielson, Haakon B. : Lisa Kristoffersen, dyrenes beste venn,'' artikkel i Aftenposten 21/10-1981

Personer fra Oslo
Norske byoriginaler
Kongens fortjenstmedalje i sølv
Dyrevernere
GSI Lacrosse

GSI Lacrosse er et lacrosselag ved Universitetet i Agder, som er medlem av Norges Amerikanske Idretters Forbund. Det ble dannet i mars 2011 og tilhører UiA Campus Grimstad og består stort sett av studenter ved universitetet.

Laget spiller turneringer flere steder i Norge, og har deltatt blant annet i NM i lacrosse, Bergen Challenge, Studentlekene og andre turneringer.

Under NM i lacrosse 2012 kom laget på åttendeplass. I Bergen Challenge 2012 fikk laget delt 5.-plass.

Referanser

Eksterne lenker 
 
 

Lacrosselag i Norge
Idrettslag i Agder
Idrettslag etablert i 2011
Studentidrettslag i Norge
Universitetet i Agder
Sport i Grimstad
2011 i Norge
Overføringsflyktning

En overføringsflyktning, også kalt kvoteflyktning eller FN-flyktning, er en flyktning som ikke kan reise tilbake til hjemlandet sitt eller få opphold i det landet han eller hun oppholder seg i som flyktning, og som derfor blir overført til et tredje land. Overføringsflyktninger skiller seg fra asylsøkere ved at de har fått saken sin behandlet og blitt anerkjent som flyktning av FNs høykommissær for flyktninger allerede før de kommer til sitt endelige land.

Overføringsflyktninger velges ut etter et organisert uttak, vanligvis i samarbeid med FNs høykommissær. Alle land står fritt til å ta imot overføringsflyktninger etter sitt eget forgodtbefinnende. Enkelte land gjør dette systematisk ved å fastsette en årlig kvote for hvor mange overføringsflyktninger som kan tas imot.

FNs høykommissær er til stede i flyktningleirer og vurderer hvem som kvalifiserer for status som flyktning i henhold til FNs flyktningkonvensjon. Høykommissæren vurderer også om flyktningene kan bo i landet de oppholder seg i eller om de kan returnere til hjemlandet. Hvis dette ikke er mulig, blir flyktningens sak sendt til et av landene som FN har inngått overføringsavtale med. Mottakerlandet vurderer da om det skal ta imot flyktningen. Norge tar imot ca. 1 200 kvoteflyktninger i året, men på grunn av borgerkrigen i Syria er kvoten økt, og det forventes at Norge tar imot ca. 1 620 kvoteflyktninger i 2014.

Referanser

Migrasjon
Flyktninger
FN
Svein Roger Nilsen

Svein Roger Nilsen (født 20. juli 1967 på Gulskogen i Drammen) er en norsk forfatter. Han har skrevet novellesamlinger, samt utgitt romaner og barnelitteratur.

Nilsen er sosionom og har videreutdanning i behandling av rusavhengighet. Han bor og arbeider i Drammen.

Bibliografi 
 1996: I dagens lys, i svarte natt, Aventura
 1997: Hvem vet hvor tiden blir av?, Pantagruel forlag
 1998: Blindgården, Pantagruel forlag
 2000: Et kabinett av kuriositeter, Saeculum
 2006: Blå toget. Noveller, Lockert forlag
 2010: Tørst, Tiden forlag
 2013: Den elektriske skogen. Noveller, Tiden forlag
 2015: Den forstenede byen, Tiden forlag
           
 2020:  Mosaikkspeilet, Tiden forlag

Eksterne lenker 

 Forfatterside på Tiden Norsk Forlags nettside

Norske forfattere
Personer fra Drammen kommune
Fødsler i 1967
Appia appia

Appia appia er en sommerfugl som tilhører familien smygere (Hesperiidae).

Utbredelse 
Arten lever i Argentina og Uruguay.

Systematisk inndeling 

 Ordenen sommerfugler, Lepidoptera Linnaeus, 1758
 Gruppen Glossata
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Gruppen Apoditrysia
 Gruppen storsommerfugler, Macrolepidoptera
 Gruppen dagsommerfugler, Rhopalocera
 Overfamilien Hesperioidea – nå regner man vanligvis bare med én familie
 Familien smygere, Hesperiidae
 Underfamilien Hesperiinae Latreille, 1807 
 Slektsgruppen Hesperiini  Latreille, 1807
 Slekten Appia Evans, 1955
 Appia appia Evans, 1955

Kilder 
 Brower, A.V.Z. & Warren, A. (2007) Appia på Tree of life 
 Markku Savela's Lepidoptera and some other life forms: Sjekkliste over artene. Hentet 3.11. 2012.

Eksterne lenker 
 
 Butterflies of America - Appia sp. 

Smygere
Sommerfugler formelt beskrevet i 1955
Dyr formelt beskrevet av William Harry Evans
Göynem

Göynem er en tyrkisk landsby i Konya, ikke langt fra byen Beyşehir, med litt over 1477(2012) innbyggere . Landsbyen ligger omtrent 3 timer nord for feriebyen Alanya og litt under en time fra Beyşehir. Mange av innbyggerne ble de første tyrkiske innvandrerne til Norge etter at en stor flom hadde skylt vekk mye av livsgrunnlaget deres på slutten av 60-tallet. Så mange som 1200 personer har forlatt landsbyen Göynem, og de fleste har kommet til Norge, og flere av dem slo seg ned i Drammen og Oslo . 

Personer fra eller med tilknytting til Göynem har opprettet eget fotballag, Øvre Steinar FK, som pr 2013 spiller i 5.divisjon i Stavanger Rogaland.. Ellers er personer fra Göynem i varierende grad aktive spesielt i de religiøse trossamfunnene i Drammen og i den lokale næringsvirksomheten her, og i mindre grad i lokalpolitikk . Blant de mer kjente forretningene er daligvarebutikken Nor-Gøy Dagligvare As  og vareimportbedriften Nor-Gøy Import AS .

Det finnes trolig like mange med bakgrunn fra Göynem i Norge som det finnes i Tyrkia.

Referanser

Eksterne lenker 
 Side med bl.a. bilder og nyheter fra Göynem. Siden er på tyrkisk.
 Norsk-tyrkisk kulturforening for personer med bakgrunn fra Göynem
 Side med bl.a. bilder Göynem. Siden er på tyrkisk
 Samme side som over, med videoer fra Göynem

Bosetninger i Tyrkia
Konya (provins)
Sverre Poulsen

Sverre Poulsen (født 21. oktober 1892 i Seljord, død 23. september 1987 i Oslo) var en norsk arkitekt, kjent for en rekke bygninger i Oslo og resten av landet. Poulsen laget hovedsakelig funksjonalistisk arkitektur, men tegnet også bygninger som Grefsenkollen restaurant i nasjonalromantisk stil.

Poulsen studerte ved Norges tekniske høyskole (arkitektavdelingen), uteksaminert i 1915; etterfulgt av ett år ved Statens kunstakademi i Kristiania. Han gikk to år i lære hos arkitekt Ole Sverre i Kristiania og var deretter ansatt hos Boligdirektøren i Kristiania kommune fra 1918 til 1925. Han opprettet deretter sitt eget arkitektkontor.

Poulsen var redaktør for magasinet Byggekunst i flere perioder i 1930-årene, og han var sekretær i Norske arkitekters landsforbund 1931–1932. Han var leder for en rekke utenlandsreiser for norske arkitekter, der de blant annet besøkte Nederland. Poulsen var sterkt inspirert av Le Corbusier og også den nederlandske arkitekten Willem Marinus Dudok.

Poulsens største prosjekter var de funksjonalistiske bygningene på Marienlyst i Oslo (store deler av området mellom Suhms gate og Majorstuen, samt lamellblokkene langs Kirkeveien og i Suhms gate), punkthusene i Blindernveien 2 og 4) og Folkvang-prosjektet på Grefsen..

Poulsen var sterkt engasjert i byplanleggingen i Oslo. Han utarbeidet blant annet et forslag til opprusting av Slottsplassen, med et større fonteneanlegg og beplantning, samt til utformingen av Jernbanetorget.

Etter andre verdenskrig mistet Poulsen retten til å inneha foreningsverv i Norske arkitekters landsforbund i 1 år, fram til 1. januar 1947. Tilsvarende straff ble gitt til arkitekter som under krigen hadde utført arbeid, direkte eller indirekte, for tyskerne eller Nasjonal Samling. 

Han var sønn av Mina Ebbesen og Vilhelm Poulsen, og var gift med Bergliot Schjelderup. Poulsen var i 1920 trolig den første nordmann som besteg Matterhorn. Poulsen var nabo av Edvard Munch på Ekely.

Arbeider 

Et utvalg av Poulsens arbeider:

 Grefsenkollen restaurant og sportsstue (1924–27)
 Gulsrud kirke (1931)
 Villa i Dalheimveien 9, Oslo (1932)
 Gråkammen Tennisklubb (1935)
 Folkvang-blokkene på Grefsen i Oslo. 283 leiligheter i mur med betongstøpte fundament. Brettevilles gt. 5–27.
 Grefsenveien 5
 Hans Nielsen Hauges gate 4–30 (1932–33)
 Drammensveien 116 sammen med Theo. Kølbel
 Lamellblokkene i Kirkeveien104, 106, 108 og 110 (1936) og i Suhms gate 18 og 20 (1937–38), Oslo
 Harald Hårfagres gate 10 og 12 (1938)
 Hamningberg kapell i Båtsfjord, Finnmark (1948)
 Flere funksjonalistiske bygninger på Frogner og Skarpsno i Oslo
 Rekkehusene på Sognsletta i Oslo (1950) 
 De to punkthusene i Blindernveien 2 og 4, øverst i Marienlystparken (1958)

Referanser 

 
Personer fra Seljord kommune
Nordmenn fra andre verdenskrig
Norske arkitekter
Breivold kraftverk

Breivold kraftverk er et vannkraftverk i Kvernelva i Sørdalen i Åfjord kommune i Trøndelag.

Det er et elvekraftverk som utnytter et fall på 90 meter. 

Installert effekt er 1 MW fra en francisturbin. Årsproduksjon er 5,3 GWh.

Referanser

Kilder 
 
 NVE vannkraftdatabase
 adressa.no om Breivold kraftverk

Småkraftverk i Trøndelag
Kraftverk i Åfjord
Kraftverk etablert i 2001
Kvernstad kraftverk

Kvernstad kraftverk er et vannkraftverk ved Åstfjorden i Orkland kommune i Trøndelag. Eier er Kvernstad Kraft AS. 

Det er et magasinkraftverk som utnytter et fall på 280 meter fra Litlevatnet til fjorden.

Installert effekt er 2,8 MW fra en Small Turbin Partners peltonturbin. Årsproduksjon er 16,6 GWh.

Kilder
 
 NVE vannkraftdatabase
 Energi- og klimaplan Snillfjord (arkiv)

Se også 
 Bygde rørgate og kraftverk ulovlig

Småkraftverk i Trøndelag
Kraftverk i Orkland
Kraftverk etablert i 2008
Justin Welby

Justin Portal Welby (født 6. januar 1956) er en engelsk biskop. Han ble 9. november 2012 utnevnt til erkebiskop av Canterbury, og ble innsatt 21. mars 2013. Han ble vigslet til biskop i Durham kun ett år før han ble utnevnt til erkebiskop av Canterbury, den øverste lederen for den globale anglikanske kirken. Welby har profesjonell bakgrunn innen oljeindustrien, og ble først prest i voksen alder. Som prest har han jobbet spesielt med forsoning i konfliktområder, særlig i Afrika.

Bakgrunn 
Justin Welby ble født i London i 1956. I 2016 gjenomførte han en DNA-test der det ble kjent at hans far var Anthony Montague Browne, tidligere sekretær for Winston Churchill. Resultatet var en stor overraskelse både for Welby og hans mor. På morssiden kommer han fra en familie med flere prester. 

Han studerte historie og jus ved Eton College og Trinity College i Cambridge, før han i elleve år jobbet med finans i oljeindustrien. I denne perioden ble han legleder i den store menigheten Holy Trinity i Brompton i London og han satt i menighetsråd i en menighet i Paris.

I 1983 mistet Welby sin sju måneder gamle datter i en bilulykke. Dette omtaler han som et vendepunkt i livet, og sier det førte han og konen nærmere Gud. Seks år senere sluttet han i oljejobben og begynte på teologistudier for å bli prest.

Virke 
Justin Welby studerte på St. John's College i Durham og ble ordinert til diakon i 1992. Han jobbet de neste 15 årene i ulike menigheter i Coventry bispedømme. Welby skal ha fornyet menighetene, som opplevde vekst i denne perioden. I 2002 begynte han å jobbe med forsoningsarbeid med base i Coventry Catherdal. Sammen med to andre prester jobbet han med forsoningsarbeid i Midtøsten og Afrika, særlig i Kenya, Den demokratiske republikken Kongo og Nigeria. Dette er arbeidet han fremdeles er involvert i. Han har også jobbet med forsoningsarbeid mellom væpnede grupper i Niger-deltaet og mellom religiøse ledere i Israel og Palestina. I 2006 gjenåpnet han den anglikanske kirken i Bagdad kort tid etter invasjonen av Irak. Fra 2006 var han ledende prest i Coventry Cathedral.

8. desember 2007 ble han domprost i Liverpool Cathedral, Englands største katedral. Katedralen ligger i et svært belastet område, og i løpet av sin tid i kirken førte Welby menigheten til nærmere kontakt med folk i bydelen, blant annet gjennom arbeid med asylsøkere og menigheten vokste betraktelig. 

2. juni 2011 ble han utnevnt til biskop av Durham og ble innsatt i stillingen 26. november samme år. Et knapt år senere, 9. november 2012, utnevnte dronningen ham til den 105. erkebiskopen av Canterbury. Han tok over etter Rowan Williams.

I studiet fokuserte Welby særlig på forretningsetikk. Dette er et område han har jobbet med også senere, og han har publisert artikler om etikk, internasjonal finans og forsoning.

Referanser

Eksterne lenker 
 Biografi på archbishopofcanterbury.org
 Kort faktaark

Anglikanske teologer
Britiske biskoper
Britiske teologer
Personer fra London
Linka lina

Linka lina er en sommerfugl som tilhører familien smygere (Hesperiidae).

Utseende 
En liten (vingespenn ca. 25 millimeter), mørkt brunlig smyger, virker litt rufsete. Oversiden er mørkbrun med noen gulaktige flekker på forvingen. Undersidens grunnfarge er brungul, med mer eller imdre dråpeformede, mørkbrune flekker.

Utbredelse 
Arten er utbredt i Sør-Amerika, der den er kjent fra Colombia og Bolivia.

Systematisk inndeling 

 Ordenen sommerfugler, Lepidoptera Linnaeus, 1758
 Gruppen Glossata
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Gruppen Apoditrysia
 Gruppen storsommerfugler, Macrolepidoptera
 Gruppen dagsommerfugler, Rhopalocera
 Overfamilien Hesperioidea – nå regner man vanligvis bare med én familie
 Familien smygere, Hesperiidae
 Underfamilien Hesperiinae Latreille, 1807 
 Slektsgruppen Hesperiini  Latreille, 1807
 Slekten Linka Evans, 1955
 Linka lina (Plötz, 1883)

Kilder 
 Brower, A.V.Z. & Warren, A. (2007) Linka på Tree of life 
 Markku Savela's Lepidoptera and some other life forms: Sjekkliste over artene. Hentet 3.11. 2012.

Eksterne lenker 
 
 Butterflies of America - Linka sp. 

Smygere
Sommerfugler formelt beskrevet i 1883
Den niende porten

Den niende porten (originaltittel: The Ninth Gate) er en engelskspråklig fransk-spansk-amerikansk mysterie-thriller fra 1999 regissert av Roman Polanski. Filmen handler om en bokjeger som får i oppdrag å dra til Europa for å finne en gammel bok fra 1600-tallet som ifølge legenden skal være skrevet av Satan selv. Hovedrollen spilles av Johnny Depp, mens sentrale biroller spilles av Frank Langella og Emmanuelle Seigner.   

Manus er løst basert på Arturo Pérez-Revertes roman El Club Dumas (1993).

Handling
Bokjegeren Dean Corso får i oppdrag å oppspore de to siste kopiene av den legendariske boka «De ni portene til skyggenes rike». Boka beskriver hvordan man kan påkalle selveste djevelen. Den ble skrevet på 1600-tallet, ifølge legenden sammen med Satan selv. På grunn av dette ble alle kjente eksemplarer brent på bålet. Balkan er allerede i besittelse av den tredje, men ønsker også å få undersøkt de to andre for å fastslå dens ekthet. Corso sendes til Europa og vikles raskt inn i de intriger som omkranser boka. Flere personer myrdes og selv forfølges han av en mystisk kvinne. Corso skjønner etterhvert at Balkan har skumle hensikter med bøkene. Det viser seg at hver av de tre bøkene inneholder tre unike opplysninger som Balkan planlegger å bruke i et okkult rituale.

Om filmen

Publikum og økonomi 
Den niende porten innbrakte drøyt 58 millioner dollar på verdensbasis, hvorav 18,7 millioner i USA. Den havnet på 67. plass over de mest innbringende filmene på verdensbasis i 2000 og på 98. plass i USA. 

Produksjonskostnadene var på 38 millioner dollar.

Anmelderne 
Den fikk blandet mottakelse av kritikerne, noe som gjenspeiles i at den har fått 43 % på Rotten Tomatoes. De amerikanske filmanmelderne Roger Ebert og Leonard Maltin gav den 2 av 4 stjerner hver.

VG og Aftenposten gav den terningkast tre, mens Dagbladet gav den terningkast to.

Priser og nominasjoner 
Polanski ble tildelt en prisen Outstanding European Achievement in World Cinema ved European Film Award.

Innspilling 
Den ble innspilt i forskjellige steder i Frankrike, Spania og Portugal sommeren og høsten 1998.

Rollebesetning
 Johnny Depp ... Dean Corso
 Frank Langella ... Boris Balkan
 Emmanuelle Seigner ... Den mystiske kvinnen
 Lena Olin ... Liana Telfer
 Barbara Jefford ... Baronesse Frida Kessler
 James Russo ... Bernie
 Jack Taylor ... Victor Fargas
 José López Rodero ... Pablo Ceniza og Pedro Ceniza
 Tony Amoni ... Lianas bodyguard
 Maria Ducceshi ... Sekretæren

Referanser

Eksterne lenker
 

Filmer fra 1999
Thrillerfilmer fra USA
Franske thrillerfilmer
Filmer om overnaturlige fenomener
Filmer lagt til Paris
Filmer lagt til Spania
Filmer lagt til New York
Filmer lagt til Portugal
Mysteryfilmer fra USA
Spanske thrillerfilmer
Spanske mysteryfilmer
Franske mysteryfilmer
Jongiana unica

Jongiana unica er en sommerfugl som tilhører familien smygere (Hesperiidae).

Utseende 
En middelsstor (vingespenn 30-35 millimeter), kraftig, brun smyger. Begge vingepar har et par sølvaktige, delvis gjennomsiktige, firkantede flekker, forvingen dessuten noen små flekker ved spissen.

Levevis 
Arten er tilsynelatende svært sjelden.

Utbredelse 
Arten er kjent fra Surinam.

Systematisk inndeling 

 Ordenen sommerfugler, Lepidoptera Linnaeus, 1758
 Gruppen Glossata
 Gruppen Coelolepida
 Gruppen Myoglossata
 Gruppen Neolepidoptera
 Gruppen Heteroneura
 Gruppen Eulepidoptera
 Gruppen Ditrysia
 Gruppen Apoditrysia
 Gruppen storsommerfugler, Macrolepidoptera
 Gruppen dagsommerfugler, Rhopalocera
 Overfamilien Hesperioidea – nå regner man vanligvis bare med én familie
 Familien smygere, Hesperiidae
 Underfamilien Hesperiinae Latreille, 1807 
 Slektsgruppen Hesperiini  Latreille, 1807
 Slekten Jongiana Mielke & Casasgrande, 2002
 Jongiana unica (de Jong, 1983)

Kilder 
 Brower, A.V.Z. & Warren, A. (2007) Jongiana på Tree of life 
 Markku Savela's Lepidoptera and some other life forms: Sjekkliste over artene. Hentet 3.11. 2012.

Eksterne lenker 
 
 Butterflies of America - Jongiana sp. 

Smygere
Sommerfugler formelt beskrevet i 1983
Surinams insekter
Gerisim

Gerisim (hebraisk: , Har Gərizzîm, samaritansk hebraisk: Ar-garízim, arabisk: جبل جرزيم Jabal Jarizīm) er et av to fjell som ligger i nærheten av byen Nablus (og den bibelske byen Sikem) på Vestbredden. Fjellet er nevnt flere ganger i Bibelen, og er hellig for samaritanene.

Gerisimfjellet utgjør den sørlige siden av den dalen som Nablus ligger i og hvor den nordlige siden er Ebalfjellet. Gerisim er et av de høyeste toppene på Vestbredden og strekker seg 881 meter over havnivået, noe som er 69,5 meter lavere enn Ebal. Fjellet er særlig bratt på nordsiden, tynt bekledd på toppen med buskas og kjerr og senker seg ned der til en kilde med ferskvann.

En samaritansk landsby, Kiryat Luza, og en israelsk bosetning, Har Bracha, ligger på fjellets rygg.

Fjellet er hellig for samaritanene som betrakter det, framfor Tempelhøyden i Jerusalem, som stedet som ble valgt av Jahve for et hellig tempel. Fjellet utgjør sentrum for samaritanenes religiøse tro i dag, og over 90 prosent av alle samaritanene i verden lever i meget tett nærhet til fjellet, hovedsakelig i Kiryat Luza, den fremste landsbyen. Påskefesten blir feiret av samaritanene på Gerisimfjellet, og er i tillegg betrakter de stedet hvor Isak nesten ble ofret til Gud av sin far Abraham. Denne forestillingen er unik da versjonene av Første Mosebok i Den masoretiske bibelteksten, Septuaginta og Dødehavsrullene hevder at dette skjedde på Moriafjellet. For at en samaritan skal kunne konvertere til jødedommen, må samaritanen i henhold til klassiske rabbinerske kilder først og fremst oppgi enhver tro på Gerisimfjellets helligdom.

Referanser

Eksterne lenker 
 
 Foto fra Gerisimfjellet

Vestbreddens geografi
Fjell i Asia
Fjell under 1000 meter
Ån Bogsveiges saga

Ån Bogsveiges saga (norrønt: Áns saga bogsveigis) er en islandsk fornaldersaga. Hovedpersonen Ån er barnebarn av Ketil Høng og handlingen tar utgangspunkt i Ån og hans bror Thorir fra øya Hrafnista (Ramsta) utenfor Namdalen og deres stridigheter med kong Ingjald i Namdalen.

Det er en av flere sagaer som omhandler Kjetils slekt og som omtales som Ramsta-sagaene (Hrafnistumannasögur):

Eksterne lenker
 Sagateksten på norrønt i «Norrøne Tekster og Kvad»
 An Buebøiers saga, til dansk ved C. C. Rafn, Nordiske Fortids Sagaer, bind 2 (1829-30)

Fornaldersagaer
Seiersplassen

Seiersplassen kan vise til:

Seiersplassen (București) – Romania
Seiersplassen (Bordeaux) – Frankrike
Seiersplassen (Moskva) – Russland
Seiersplassen (Minsk) – Hviterussland
Seiersplassen (Kaliningrad) – Russland
Seiersplassen (Paris) – Frankrike
Seiersplassen (St. Petersburg) – Russland
Seiersplassen (Vancouver) – Canada
Seiersplassen (Warszawa) – Polen, navnet på Pilsudskiplassen i kommunisttiden